
CONCLUZII 


În abordarea principalelor tendinţe în evoluţia securităţii la începutul secolului al XXI-lea 
este necesară evidenţierea aspectelor de ordin conceptual care vizează laturile politice şi 
militare ale securităţii. 

Deosebit de relevantă pentru definirea securității în circumstanţele actuale este identificarea 
surselor dilemei apărare-securitate, dintre care, raportul între natura mijloacelor militare şi 


dinamica relaţiilor internaționale, pe de o parte, şi relația între apărarea militară şi 
securitatea naţională, pe de altă parte, ocupă un loc important. 

Pentru definirea mediului internaţional de securitate este necesar să cunoaştem sensurile 
dilemei putere-securitate, respectiv, care dintre actorii sistemului internaţional se pronunţă 
pentru putere şi care pentru securitate. Esenţială în percepția asupra dilemei putere- 
securitate este descifrarea intenţiilor statelor, pentru a cunoaşte care dintre ele luptă pentru 


revizionism şi care pentru păstrarea echilibrului. 


1. Dilema apărare — securitate 


Analizând actualul sistem internațional 
observăm că principala sa caracteristică, anarhia, 
continuă să fie prezentă şi orice abordare 
teoretică a relațiilor internaționale trebuie să țină 
cont de această realitate. 

În virtutea acestui fapt, statele vor 
continua să acumuleze puterea pentru a-şi spori 
securitatea, individual sau într-un sistem de 
alianţe, situaţie ce va genera, pe ansamblu, 


insecuritate, deoarece toți actorii implicaţi în 
această competiție acerbă pentru putere vor 
împărtăşi finalmente o dilemă a apărării, în care 
nesiguranța şi incertitudinea securității se vor 
accentua. Din această perspectivă, deținerea 
forței şi folosirea acesteia rămâne o trăsătură 
importantă a relațiilor internaționale. Aşa cum 
subliniază Robert Osgood, „instrumentul prim al 
ordinii — forța armată — este totodată prima 

ameninţare la adresa securității”. În consecinţă, 
acest paradox evidenţiază că, şi în circumstanţele 
actuale, puterea militară reprezintă esenţa 
securității pentru orice stat, indiferent de 
mărimea lui. În anarhie, statele au nevoie de 
puterea militară atât pentru nevoile proprii de 
securitate, cât şi pentru managementul de 
securitate al sistemului din care fac parte. Puterea 
obținută generează însă o dinamică proprie a 
contrasecurității, care ameninţă statele, ca entități 
individuale şi ordinea sistemului, în ansamblu. În 
continuare, Osgood susține că „forța trebuie să 
fie la fel de esenţială în politica internaţională, 
ca şi alegerile în politica internă, într-o 
democraţie bine organizată”. Un alt cercetător, 
Hedley Bull, unul dintre susținătorii cei mai 
autorizați ai realismului tradițional, afirmă 
acelaşi lucru, folosind alţi termeni: „este de 
notorietate că ordinea internaţională este lipsită 
de mecanisme pentru schimbarea paşnică şi 
dependentă de război, ca agent al schimbării pur 
şi simplu”. La rândul său, Michael Haward, 
concluzionând asupra acestui subiect, 
menţionează: „forța reprezintă un element 
ineluctabil în relaţiile internaţionale, nu din 
cauza vreunei tendinţe inerente a oamenilor de a 
o folosi, ci din cauză că posibilitatea folosirii ei 
există. Astfel, ea trebuie descurajată, controlată 
şi dacă orice altceva dă greş, folosită cu 
discriminare şi reținere”. Acelaşi autor identifică 
un aspect al problematicii militare, care se 
confirmă deseori în relațiile internaționale şi 
anume: „cei care nu folosesc forța se trezesc ei 
înşişi în mâna celor care nu renunță la ea”. 
Analizând sursele  dilemei apărării putem 
constata că o primă sursă o constituie natura 
mijloacelor militare şi, în al doilea rând, 
dinamica relaţiilor internaţionale, aceasta 
deoarece dezvoltarea mijloacelor militare are la 
bază o logică a tehnologiei diferită de logica 


relațiilor dintre state. Altfel spus, cunoştinţele 
ştiinţifice şi performanțele tehnologice se 
dezvoltă independent de particularitățile relațiilor 
internaționale, deşi acestea din urmă, indirect, 
pot exercita anumite presiuni asupra sectorului 
industrial pentru a se adapta la realizarea unor 
obiective externe, indispensabile interesului 
național proclamat. Realizarea unor astfel de 
obiective este posibilă deoarece distincția între 
tehnologia militară şi cea civilă este extrem de 
relativă, o economie performantă putând trece 
destul de rapid la producerea de material de 
război. Astfel, tehnologia din aviația civilă se 
poate reprofila pe construirea de bombardiere, 
buldozerele pot fi trecute la producția de tancuri, 
centralele nucleare pot produce bombe atomice, 
controlul traficului aerian poate fi transformat în 
mijloace antiaeriene etc. Un exemplu elocvent în 
această privință îl constituie trecerea economiei 
SUA de la producția de pace la cea de război în 
timpul celui de-al Doilea Război Mondial. 
Dilema apărării poate fi abordată şi din relația 
care există între apărarea militară şi securitatea 
națională, care nu presupune întotdeauna 
compatibilități depline. Plecând de la premiza că 
forța militară este justificată în mod deosebit prin 
necesitatea ei pentru securitatea națională, putem 
admite, din punct de vedere politic, că este 
oportun să considerăm că forța militară este în 
consonanţă cu securitatea națională. Există însă 
şi situaţii când costurile apărării compromit alte 
obiective ale securităţii, iar riscurile apărării pot 
cântări mai mult decât amenințările pe care 
apărarea este menită să le descurajeze. Această 
situație poate fi exemplificată cel mai concludent 
prin politica de apărare promovată de URSS, 
care, datorită unor cheltuieli exagerate pentru 
apărare, nesusţinute de o economie puternică, a 
generat în ultimă instanţă insecuritatea sistemului 
politic contribuind, în final, la dispariţia acestuia. 

Afacerilor Externe, absolvent al Colegiului Naţional de Apărare şi doctorand în cadrul Universității 

securităţii internaţionale, manifestând preocupări față de fenomenul mutaţiilor ce se manifestă în 
dreptul internaţional contemporan, ca urmare a evoluţiei conceptului de securitate. 

La polul opus se află SUA, unde 
compatibilitatea dintre apărarea militară şi 
securitatea națională, susținută de o economie de 
piață puternic dezvoltată a permis menținerea 
unui nivel ridicat de înzestrare cu tehnică 
militară performantă, forțele militare fiind 
susceptibile să susțină interesele globale ale 
SUA. 

De asemenea, acolo unde statele au 
interese politice şi economice majore în 
menţinerea anumitor relații economice 
internaționale, sunt momente în care puterea 
militară nu poate fi folosită pentru păstrarea 


unor avantaje. În acest sens, statele europene nu 
pot utiliza forța militară pentru a-şi spori 
beneficiile de pe urma colaborării cu economia 
japoneză sau pentru a-şi proteja vulnerabilitățile 
ce decurg din ele. 

Fără îndoială, una din provocările importante 
ale acestui început de secol o reprezintă pentru 
SUA modul de abordare şi rezolvare a dilemei 
apărării în condiţiile în care costurile apărării se 
vor amplifica având în vedere armamentul din 
noua generație ce trebuie realizat în scopul 
menţinerii credibilității, dar şi descurajării, în 
situația apariției a noi centre de putere. 


2. Dilema putere - securitate 


Aşa cum rezultă din analiza făcută 
anterior, în anarhie statele trebuie să se preocupe 
singure de propria lor securitate, în acest fel 
asigurându-se menținerea şi perpetuarea 
valorilor politice şi sociale, propria bunăstare şi, 
în ultimă instanță, supraviețuirea. Statele care nu 
reuşesc să-şi asigure securitatea riscă, în cel mai 
fericit caz, pierderea puterii, sau, în cel mai rău 
caz, pierderea independenței, care poate 
conduce uneori la pierderea existenței. Dorința 
statelor de a avea un nivel de securitate 
confortabil determină într-un mediu anarhic o 
luptă concurențială, de multe ori caracterizată de 
conflicte, fapt ce constituie la nivel structural 
esența  dilemei  putere-securitate. Urmărind 
puterea şi securitatea pentru ele însele, statele 
ajung în cele din urmă să amenințe interesele de 
putere şi securitate ale altor state. Aşa cum 
dilema apărării a apărut din teama de război, 
alimentată de natura mijloacelor militare, la fel 
dilema putere-securitate este generată de teama 
de înfrângere şi stimulată de potențiala folosire a 
mijloacelor militare aflate în posesia altor actori. 

Teoriile care analizează comportamentul 
statelor din perspectiva  dilemei putere- 
securitate identifică două grupuri de state, pe de 
o parte, statele care luptă pentru putere şi de 
cealaltă parte statele care luptă pentru 
securitate. Statele din prima categorie sunt 
caracterizate de o competiție directă, conştientă, 
ostilitatea fiind în acest caz deliberat 


manifestată, iar din a doua categorie fac parte 
statele care nu exclud conflictele din sistemul 
internațional, dar percep ostilitatea ca fiind 
neintenționată. Statele care aparțin primului 
grup sunt considerate a fi de dreapta sau stânga, 
cauzele comportamentului agresiv fiind 
explicate prin politica internă promovată, vădit 
antidemocratică, prin neîmplinirile istorice sau 
prin programele politice susținute de lideri 
autoritari. Statele din cel de-al doilea grup sunt 
statele care au la bază doctrina liberală sau 
social-democrată, sunt bine intenționate şi în 
general indiferente unele față de altele. De 
asemenea, important de relevat este faptul că 
între cele două tendințe ce se manifestă în 
sistemul internațional există aspecte ce 
determină ca lupta dintre ele să fie uneori 
înşelătoare, greu de delimitat, motiv pentru care 
dilema putere-securitate este hotărâtoare pentru 
strategia securității naționale. 

Cauzele insecurității trebuie identificate în 
dinamica structurală şi relațională a statelor şi a 
sistemului internațional care determină 
procedurile fragmentate de luare a deciziilor, 
neînțelegerile şi percepțiile greşite, cursa 
înarmărilor, precum şi complexitatea în sine a 
intereselor şi atitudinilor contradictorii existente 
într-un sistem de interdependență de amploare. 
Deosebirea dintre lupta pentru putere şi lupta 
pentru securitate este esențială pentru 
înțelegerea dilemei putere-securitate, deoarece 

ambele scot în evidență explicaţii diametral 
opuse asupra securităţii, în condițiile anarhiei, şi 
surprind de asemenea poziții politice diferite 
referitor la această problematică. În mod 
concret, dilema putere-securitate se rezumă în a 
depista motivaţia actorilor în sistemul respectiv, 
față de o problemă fundamentală a anarhiei, şi 
anume care state sunt pentru menţinerea 
echilibrului şi care pentru revizionism. În 
condiţiile în care în ambele situații forța armată 
este prezentă şi antrenată conform unei dinamici 
politice spre conflict, problema care se pune este 
cum putem diferenția statele care susțin 
echilibrul de cele care sunt pentru revizionism. 
Interesant de analizat este şi modul de implicare 
a factorului militar, care face ca deosebirea 
dintre cele două categorii de state să fie extrem 
de sensibilă şi generatoare de interpretări. În 
general, politica de apărare presupune o gamă 
variată de strategii militare. La limita minimă, 
apărarea poate folosi varianta activă când forțele 
armate sunt mobilizate pentru a opri inamicul 
pătruns pe teritoriul național al statului 
respectiv, iar la limita maximă, apărarea are ca 
obiectiv conceperea acelor acțiuni preventive 
care să răspundă unor amenințări potențiale în 
timp, prin eliminarea tuturor surselor de 
opoziție. Deşi cei care utilizează apărarea 
maximă susțin că acțiunea lor se încadrează în 
lupta pentru securitate, alții consideră că, 
dimpotrivă, un astfel de comportament se 
încadrează mai degrabă în modelul luptei pentru 
putere. În acelaşi timp, se apreciază că folosirea 
forţei are un caracter agresiv atunci când aceasta 
este folosită în scopul schimbării echilibrului 
existent la un moment dat în sistem. În general, 
există tendinţa ca această situație să fie atribuită 
statelor revizioniste, motiv pentru care ele sunt 
stigmatizate fără să se ţină cont că şi aceasta 
reprezintă o parte legitimă şi persistentă a 
dinamicii securității sistemului internaţional. 
Este de înțeles că şi statele revizioniste au 
interese naționale legitime de securitate, pentru 
ele sistemul dominant fiind o ameninţare la 
adresa securității lor naționale şi uneori şi la 
ordinea internă. Deoarece aceste state fac parte 
integrantă din sistemul anarhic ca şi statele 
aflate în echilibru, pentru înţelegerea evoluției 
de ansamblu a relațiilor internaționale, este 

necesar să se studieze şi mişcarea acestora, 
întrucât numai aşa se poate asigura o perspectivă 
sistemică demersului ştiinţific întreprins. În 
cazul statelor revizioniste este interesant de 
analizat puterea de care acestea dispun la un 
anumit moment în dezvoltarea lor istorică. Este 
foarte important dacă sunt puteri mari sau puteri 
mici. În situaţia statelor mici, care îşi propun să 
promoveze revizionismul, şansa lor de a reuşi 
este condiţionată de alinierea la revizionismul 
marilor puteri. Deşi Kenneth Waltz afirmă că 
statele mici nu contează în competiția dintre 
marile puteri, realitatea a demonstrat că uneori 
astfel de state pot exercita un impact deosebit 
asupra sistemului, determinând percepții şi 
reacții care depăşesc dimensiunea reală a 
statului în cauză. 

Vietnamul, Afganistanul, Cuba sau Iranul 
sunt doar câteva exemple de state mici care au 
încercat să îşi extindă religios sau ideologic 
influența lor în regiunile de care aparțin, 
simbolizând şansele unei lupte care depăşea 
posibilitățile lor concrete. Un alt exemplu de 
state revizioniste slabe, care pot să-şi mărească 
puterea în cadrul sistemului îl constituie statele 
producătoare de petrol din Orientul Mijlociu 
care, prin monopolul care îl dețin asupra acestui 
zăcământ şi mai ales gruparea lor în organizaţii 
internaționale profesionale puternice, pot 
exercita presiuni asupra întregului sistem, 
generând crize politice şi economice grave, care 
afectează toate statele, indiferent de mărimea 
lor. Aceste aspecte se produc în condiţii de 
independenţă accentuată, când puterile slabe 
exploatează forțe sectoriale ce se reflectă în 
chestiuni particulare. 

Pe de altă parte, statele care reprezintă 
echilibrul sunt acelea ale căror valori interne şi 
structuri sunt sprijinite de modelul relaţiilor din 
sistem. Tendinţa acestor state este de a menține 
pe cât de mult posibil o poziție avantajoasă în 
sistem. Deşi tind spre stabilitate, statele aflate în 
această situație nu pot păstra avantajele la 
nesfârşit. Aşa cum subliniază şi E. Carr, nicio 
mare putere nu are resurse inepuizabile pentru a 
susţine succesul pe termen lung. 

Este însă posibil ca modelul sistemului 
susținut de statele din zona echilibrului să 
reziste totuşi o perioadă nedeterminată în timp, 

grație unui management eficient în ceea ce 
priveşte distribuția puterii şi a bogăției, 
performanţele tehnologice şi economice şi, nu în 
ultimul rând, credibilităţii ideologice. Susan 
Stronge defineşte un astfel de stat prin noțiunea 
de putere structurală, a cărui principală 
caracteristică este capacitatea de a-şi subordona 
strategia dezvoltării schimbărilor care se impun 
în contextul sistemului internațional respectiv. 
Fără îndoială, este cazul SUA, care, 
actualmente, reprezintă puterea dominantă în 
sistem şi prin forța politică, economică, militară 
şi culturală constituie un model, ce s-a impus cu 
autoritate în relațiile internaționale. Interesant de 
subliniat este şi faptul că statele revizioniste 
urmăresc, la rândul lor, un minimum de 
obiective specifice statelor aflate în echilibru, în 
sensul că încearcă să conserve puterea pe care o 
dețin pentru a-şi construi propria strategie de 
securitate. 

În analiza care se face dilemei putere- 
securitate intervine la un moment dat o confuzie 
determinată de modul în care se face diferenţa 
între statele care luptă pentru modificarea 
echilibrului militar, identificată ca fiind luptă 


pentru putere, şi statele care urmăresc 
menținerea echilibrului militar, acțiunea 
acestora fiind apreciată ca luptă pentru 


securitate. Mai concret, problema esențială care 
se pune în asemenea situație este de a stabili 
care state sunt agresive şi care dintre ele au un 
comportament defensiv. Din această perspectivă 
apar două ambiguități care complică şi mai mult 
lucrurile, ceea ce face ca distincția dintre cele 
două tipuri de comportament să fie greu de 
precizat. Prima ambiguitate se referă la 
separarea pozițiilor ofensive şi defensive. 
Deoarece se consideră deseori că atacul este cea 
mai bună apărare şi întrucât mijloacele militare 
pot fi folosite atât în scopuri ofensive, cât şi 
defensive, statele sunt realmente derutate în 
evaluarea intențiilor reciproce. În măsura în care 
intențiile sunt calculate după capacități, 
profunda ambiguitate a mijloacelor militare 
împinge statele către presupunerea eventualității 
celei mai rele a comportamentului fiecăreia 
dintre ele. Revenim astfel la formula clasică a 
dilemei securității prin care măsurile defensive 
pe care statele le iau în scopul apărării sunt 


apreciate de ceilalți ca fiind potențial agresive şi 
se reacționează în consecință. A doua 
ambiguitate este determinată de dezvoltarea 
tehnologică, care presupune creşterea continuă a 
performanței mijloacelor militare. Un aspect 
care trebuie subliniat este acela că dinamica 
sectorului militar funcționează independent de 
evoluția relațiilor politice. Deoarece capacitatea 
militară este comună atât luptei pentru putere, 
cât şi luptei pentru securitate şi ținând cont de 
remarca făcută anterior că aceasta are o 
dinamică separată de intențiile politice, 
semnalele de securitate percepute de state sunt 
neclare şi le induc o stare de nesiguranță. Lupta 
pentru putere şi lupta pentru securitate au ca 
numitor comun teama de înfrângere, situație ce 
determină statele care aparțin ambelor categorii 
să menţină o capacitate militară în măsură să 
răspundă amenințărilor care se profilează la un 
moment dat. Pentru a răspunde amenințărilor, 
statele trebuie să fie atente la orice schimbare 
produsă în domeniul militar la potenţialii 
adversari, deoarece apariția unui dezechilibru 
major pe această linie, accentuează insecuritatea 
şi, din acest punct de vedere, apar confuzii 
cauzate de intenţiile reale ale celor implicați în 
acest proces. 

Depistarea acestor intenţii presupune 
stabilirea poziției în sistem a statului în cauză, 
respectiv dacă militează pentru modificarea 
echilibrului sau pentru modernizarea mijloacelor 
militare. Este un lucru binecunoscut că 
descoperirile tehnologice se materializează în 
producerea de noi arme, performante, care să 
țină pasul cu noutăţile apărute în domeniul 
militar, ceea ce înseamnă că o astfel de 
preocupare se poate încadra mai bine în lupta 
pentru asigurarea securităţii. Întrucât este foarte 
greu să fie delimitate cele două tendințe, 
modificările realizate ca urmare a progresului 
tehnologic pot fi confundate cu schimbările 
inițiate în vederea echilibrării puterii militare. 

Robert Jervis a analizat într-un studiu 
interesant consecințele  ambiguității dintre 
puterea militară ofensivă şi cea defensivă. 
Acesta susține că, în situaţia în care armele 
ofensive sunt dominante, iar diferența dintre 
armele ofensive şi cele defensive nu poate fi 
realizată, predomină tendinţa de a acumula arme 

ofensive, ceea ce înseamnă că atmosfera este 
instabilă, în aceste condiții dilema putere- 
securitate amplificându-se. Dimpotrivă, atunci 
când se poate face diferența între armele 
ofensive şi defensive, situația este mai puțin 
tensionată, statele agresive sunt relativ uşor 
identificate prin genul de arme pe care şi le 
procură. De asemenea, atunci când apărarea 
predomină, iar diferența nu poate fi făcută, 
dilema putere-securitate este temperată de faptul 
că achiziționarea de arme produce mai multă 
securitate pentru posesorii lor decât insecuritate 
pentru ceilalți. Mai există şi situația când 
apărarea este dominantă, în acest caz diferența 
poate fi făcută, actorii implicați dezvăluindu-şi 
intențiile prin însăşi natura desfăşurărilor lor 
militare, iar incertitudinile generate de lupta 
pentru securitate sunt menținute la un nivel 

acceptabil. Acest ultim scenariu se încadrează în 
ceea ce cercetătorii contemporani numesc 
apărare nonprotectoare. 

Având în vedere faptul că structura 
politică  anarhică, specifică sistemului 
internațional, va continua să existe şi să 
evolueze în termenii deja consacrați, este puțin 
probabil ca dilema putere-securitate să-şi piardă 
din actualitate. Tehnologiile viitorului vor 
deschide noi oportunități militare, indiferent 
dacă se urmăreşte sau nu aplicarea lor în 
practică. Dilema apărării poate oferi argumente 
care să combată semnificativ dilema dintre 
putere şi securitate. Ambele dileme fiind legate 
între ele prin dinamica armelor, consecința este 
o contradicție inevitabilă, ce nu poate rezolvată 
decât printr-o intervenție deliberată pentru 
monitorizarea atentă a forţei militare. 


PROPUNERI 


e În contextul insuficientei abordări a subiectului, este oportună efectuarea unui 

studiu referitor la rolul forţei armate în contextul confruntărilor militare la 
începutul secolului XXI, precum şi elaborarea unor norme internaționale, în 
cadrul ONU, care să permită delimitări între statele care luptă pentru securitate 
şi statele revizioniste. 
Este utilă organizarea, periodic, de întâlniri la cel mai înalt nivel la care să 
participe principalii actori ai scenei internaţionale — statele şi organizaţiile 
internaționale, dar şi reprezentanți ai unor societăți transnaţionale sau 
organizații neguvernamentale, în scopul stabilirii de programe în domeniul 
securităţii care să conducă la detensionarea climatului mondial şi întărirea 
cooperării internaționale. 

